
LIETUVOS RESPUBLIKOS VYRIAUSYBĖ

NUTARIMAS
DĖL ĮSTAIGŲ VALDOMŲ LĖŠŲ PERKĖLIMO Į ĮSTAIGŲ TVARKOMAS SĄSKAITAS VALSTYBĖS IŽDE

2023 m. sausio 11 d. Nr. 30
Vilnius


Vadovaudamasi Lietuvos Respublikos valstybės iždo įstatymo Nr. I-712 pakeitimo įstatymo 2 straipsnio 2 dalimi, Lietuvos Respublikos Vyriausybė n u t a r i a:
1. Patvirtinti įstaigų, kurių valdomos lėšos perkeliamos į įstaigų tvarkomas sąskaitas valstybės ižde, sąrašą ir lėšų perkėlimo grafiką (pridedama).
2. Nustatyti, kad šio nutarimo 1 punkte nurodytame sąraše esančių įstaigų vadovai užtikrina, kad įstaiga:
2.1. atsidarytų įstaigos tvarkomą (tvarkomas) sąskaitą (sąskaitas) valstybės ižde;
2.2. pervestų finansų įstaigose laikomas įstaigos lėšas į įstaigos tvarkomą (tvarkomas) sąskaitą (sąskaitas) valstybės ižde;
2.3. uždarytų finansų įstaigose atidarytas įstaigos sąskaitas (išskyrus Lietuvos Respublikos valstybės iždo įstatymo 3 straipsnio 4 dalyje nustatytus atvejus) paslaugų teikimo sutartyse nustatyta tvarka;
2.4. finansų įstaigose laikomų įstaigos lėšų perkėlimo į įstaigos tvarkomą (tvarkomas) sąskaitą (sąskaitas) valstybės ižde metu teiktų Lietuvos Respublikos finansų ministerijai duomenis, kurių reikia Finansų ministerijos funkcijoms, susijusioms su įstaigų tvarkomų sąskaitų tvarkymu, mokėjimo operacijų atlikimu, valiutos keitimo operacijų apdorojimu, organizacinių ir techninių priemonių, kuriomis sudaromos sąlygos atlikti įstaigų tvarkomų sąskaitų valdymo ir mokėjimo operacijas įstaigoms, teikimu, atlikti.



Ministrė Pirmininkė	Ingrida Šimonytė



Finansų ministrė	Gintarė Skaistė

